Tot mai mulți cititori ne-au semnalat în ultima vreme prezența cerșetorilor în intersecțiile din Ploiești, prezență care a devenit agasantă pentru mulți. Cu dizabilitățile etalate la vedere, mulți dintre aceștia, la fiecare semafor, se plimbă printre mașini apelând la mila celor din trafic.
Vezi GALERIA FOTO la finalul articolului.
Nu o dată am scris despre acest aspect, nu o dată cititorii s-au plâns, dar val de sesizări ca în ultima perioadă nu a fost demult.
„Ce face Poliția Locală? Doarme în papuci? De ce nu e nimeni să se ocupe de această situația?”, se întreabă un ploieștean.
Și în urmă cu două luni am atras atenția cu privire la această practică, a cerșetoriei, în intersecțiile din Ploiești. Nimeni nu a luat nicio masură iar, atunci când s-au luat, pur și simplu respectivii cerșetori s-au mutat la alte intersecții.
Poliția Locală este, în opinia multor ploieșteni, inutilă. Cu toate acestea, șeful ei, nașul primarului Volosevici, are un venit total, cu tot cu normă de hrană, de peste 9.000 de lei lunar, bani pe care îi încasează doar de la instituția pe care o conduce.
Cătălin Albu, cel de la care se tot așteaptă în zadar să ia măsuri pentru cei aflați în subordinea lui să-și facă datoria, se pare că este depășit de situație. Cerșetorii din Ploiești nu numai că nu se împuținează ci chiar, odată cu vremea mai caldă, s-au înmulțit parcă și au început să apară aproape la fiecare intersecție.
„Ar fi bine dacă s-ar găsi o soluție… și pentru cerșetori și pentru spălătorii de parbrize. Pur și simplu autoritățile nu iau nicio măsură sau iau doar temporar, ca și în cazul câinilor fără stăpân. Incompetența este la rang de cinste în rândul lor…”, ne scrie un alt ploieștean.
În luna martie o ploieșteancă a ajuns la disperare
În luna martie 2024, o ploieșteancă ne-a trimis un mesaj amplu în care povestea situația din zona Catedralei Eroilor:
„Bună ziua!
Mă adresez dvs., ca și cetățean, pentru a vă aduce spre informare că zilnic, dimineață de dimineață, mă mâhnește nepăsarea autorităților din Ploiești.
În fiecare intersecție a Municipiului Ploiești există un cerșetor, un om cu un handicap, o persoană care se aruncă pe mașină să îți steargă parbrizul mașinii…
Dacă suni la poliție ți se spune cu sictir, că nu avem ce să le facem! Oare nu e mai ușor să iei o caschetă de bani, să stai la birou să aștepți să se termine programul pentru a pleca acasă, decât să iei atitudine?
La semaforul din intersecția de la Catedrala Eroilor, zilnic se regăsește un individ, cu un handicap vizibil la membrele inferioare, care se plimbă printre mașini, fără pantaloni, evident pentru a-și arăta defectul și a impresiona.
Mă întreb, și iertare pentru îndrăzneală, daca nu avea *** ar fi umblat fără chiloți? Și autoritățile din Ploiești ar fi fost la fel de neputincioase?
Jalnic să ai în fiecare zi imaginea omului de la semafor, să nu mai vorbim de gunoaiele de pe străzi, de oamenii care dorm pe străzi, etc.
Vă mulțumesc pentru susținere și sper să se facă ceva cu acești oameni, pentru imaginea acestui frumos PLOIEȘTI! Semnatara acestei sesizări, Roncu Irina”, a fost mesajul cititoarei.
Nici atunci nu am avut vreo poziția oficială a Poliției Locale și nici acum nu avem speranțe de altceva. În timp ce birocrația ne mănâncă și autoritățile locale pasează „cartoful fierbinte”, ploieștenii sunt nevoiți ca, zi de zi, în orașul lor, si fie agasați de oamenii fără adăpost, de cerșetori sau de spălătorii de parbrize. Și asta sub ochii nepăsători ai celor care administrează acest oraș…